Kolkas katoļu baznīca

Kolkas Dievmātes — Jūras Zvaigznes Romas katoļu baznīca ir Romas katoļu Rīgas metropolijas Liepājas diecēzes draudzes baznīca.Liepājas diecēze  www.catholic.lv Tā atrodas Talsu novada Kolkas pagasta centrā Kolkā. Uzskatāma arī par zvejnieku baznīcu.

 Vēsture 
Sākoties Trešajai atmodai, Kolkā 1992. gadā seminārista Andra Priedes (tagad priesteris) vadībā izveidojās katoļu draudze un radās nepieciešamība pēc baznīcas dievkalpojumu noturēšanai. Sākumā dievkalpojumi tika noturēti Varslavānu mājās, vēlāk Kolkas Kristus Piedzimšanas pareizticīgo baznīcas draudzes istabiņā. 1997. gada jūlijā ar Liepājas diecēzes bīskapa Ārvalda Andreja Brumaņa atļauju prāvesta Andreja Mediņa vadībā tika nojaukta Grīņu rezervātā 1935. gadā uzbūvētā Sakas baznīca, ko līdz 4. oktobrim no jauna uzcēla Kolkā Viktora Sepeleva vadītā būvfirma. Dievnamam — koka guļbūvei tika atjaunots jumts, grīda un logi un piebūvēts arhitektes Marijas Zēbergas projektētais tornis. Tika mainīts altāra iekārtojums, no vecās baznīcas saglabājot biktskrēslu.Kolkas jūras Zvaigznes Dievmātes Romas katoļu baznīca  www.vietas.lv 1997. gadā Liepājas diecēzes bīskaps Ārvalds Andrejs Brumanis konsekrēja baznīcu, veltot to  Dievmātes — Jūras Zvaigznes godam.Talsu rajona baznīcas  www.talsitourism.lv 2012. gadā, dievnama 15 jubilejā Kolkā draudzes locekļi izveidoja divas piebūves — nojumīti virs ieejas durvīm un pārbūvēja sakristeju.Kolkas katoļu baznīca svin 15. jubileju www.youtube.com

 Eksterjers
Dievnams ir koka guļbūve, 12 metrus gara un 8 metrus plata ēka ar tornīti, kas uzcelta 1935. gadā Sakā,Svilāns, J. Latvijas Romas katoļu baznīcas. Rīga: Rīgas Metropolijas kūrija, 1995. 300.-301.lpp. bet 1997. gadā izjaukta un no jauna uzcelta Kolkā. Tam ir skaidu jumts. Celtne ir pārdalīta ar šķērssienu. Lielākajā daļā atrodas lūgšanu zāle, bet mazākajā sakristeja. Dievnamam nav baznīcas dārza un žoga, tas iekļaujas zvejnieku ciemam raksturīgajā vēsturiskajā apbūvē. Ieejas durvis ir no gala, virs kurām izveidots lievenītis. Zem tā pirms dievkalpojumiem tiek iekārts zvans. 2013. gadā zvanu plānots iekārt tornī un mūsdienās zvans atrodās tornī. Katrā sānu pusē ir divi logi. Blakus baznīcai ir koka krusts. Uz lielā ceļa ir zīme, kas norāda uz šīs baznīcas atrašanās vietu.

 Interjers 
Baznīca ir vienas navas celtne ar koka grīdu un griestiem. Dievnamam ir viens galda koka altāris, aiz kura pie sienas atrodas koka krucifikss ar Jēzus tēlu, bet labajā pusē atrodas Dievmātes grota ar vietējā zvejnieka dāvinātu un iemūrētu enkuru ar lūgumu Dievmātei sargāt ikvienu, kas devies jūrā. Aplūkojams biktskrēsls, kas saglabājies no vecās baznīcas. Baznīcā ir rezerves tabernākuls un atjaunota monstrance, kā arī citi piederumi, kuri nepieciešami pilnvērtīgai svētajai misei. Agrāk baznīcā bija harmonijs, bet tagad tā vietā ir elektriskais sintezators.

 Draudze 
Draudze iekļaujas Romas Katoļu Rīgas Metropolijas klēra Liepājas diecēzē. Draudzi apkalpojuši prāvesti Agris Pāvils Lēvalds, Andrejs Mediņš, Dzintars Švalbe, Marcins Vozņaks, Ambrozijs Mickevičs, Bernards Mickevičs MIC, Antons Springovičs OFMCap, Marcins Silvāns Virkovskis OSPPE, Toms Priedoliņš. Tagad prāvests Juris Krisūns OSPPE un vikārs Marušs Malkinskis OSPPE.Kolkas Dievmātes - Jūras Zvaigznes draudze  www.katedrale.lv Draudzei pieder katoļticīgie, kas dzīvo Kolkas ciemā. Draudze izveidojās 1992. - 1997. gadā. Dievkalpojumi notiek svētdienās. Draudzes vecākā bija Beneventa Ružāne, tagad draudzes vecākais ir Ivo Bordjugs. Galvenie svētki ir Dievmātes — Jūras Zvaigznes diena, ko svin 22. augustā. 2019. gada augustā draudzi vizitēja Liepājas bīskaps Viktors Stulpins.

 Atsauces 

 Ārējās saites 
 Kolkas jūras Zvaigznes Dievmātes Romas katoļu baznīca www.vietas.lv
 Kolkas 15 gadu jubileja (Video) www.youtube.com
 Talsu rajona baznīcas talsitourism.lv
 Kur doties www.kurdoties.lv
 Drosme piepildīt sapņus www.catholic.lv

Kategorija:Romas katoļu baznīcas Latvijā
Kategorija:Liepājas diecēzes baznīcas
Kategorija:Kolka
Kategorija:Kolkas pagasts